text: I eftermiddag får Tønder ny borgmester
  26 maj 2016 kl. 05.25
  På et ekstraordinært byrådsmøde torsdag eftermiddag, vælger Tønder officielt deres nye borgmester, landmand Henrik Frandsen fra Skærbæk. 
  Venstres byrådsgruppe i Tønder indstiller Henrik Frandsen som borgmesterkandidat til byrådets endelige beslutning.
  - Det faldt på plads søndag aften efter gode drøftelser mellem partierne i weekenden. Jeg ser frem til at fortsætte det brede samarbejde i byrådet i samme gode ånd, som Laurids Rudebeck har stået for, siger Henrik Frandsen til TV SYD.
  Den 55-årige landmand og svineavler fra Skærbæk er ikke uvant med politisk arbejde. ­I 2009 var han i spil som mulig kandidat for Venstre til borgmesterposten i Tønder Kommune, men trak sig inden valget, som gik til nu afdøde borgmester Laurids Rudebeck.
  I 2012 var Henrik Frandsen med i kapløbet om formandsposten i Landbrug og Fødevarer, men tabte til den nuværende formand Martin Merrild, og trak sig efterfølgende fra næstformandsposten i landbrugets hovedorganisation.
  I 2013 blev han valgt som Folketingskandidat for Venstre i Tønderkredsen.
  Henrik Frandsen har siddet i økonomiudvalget i Tønder byråd siden 2013. 
  Valget af borgmester sker officielt torsdag eftermiddag på et ekstraordinært byrådsmøde i Tønder.
  